કાબૂલ એક્સપ્રેસ, ન્યૂયોર્ક, એક થા ટાઇગર નામ સાથે કબિર ખાનનું નામ જે રીતે સંકાળાયેલું છે તે જ રીતે આ તમામ ફિલ્મોની કથામાં ભારત–પાકિસ્તાનના નામ પણ આપોઆપ સંકળાઇ જાય છે. કબિર ખાનની ફિલ્મોની કથામાં માં કોમની સાથે દેશની વાત પણ વણાઇ જતી જોવા મળી છે. એક થા ટાઇગરમાં પણ ભારતીય અને પાકિસ્તાની જાસૂસ વચ્ચે પ્રેમની વાત કહેતા કબિર ખાને પ્રેમ આડે કોઇ સીમાડા નથી આવતા એવો સંદેશ આપવા પ્રયાસ કર્યો છે તેવી જ રીતે ‘ બજરંગી ભાઇજાન’ માં પણ બે દેશ વચ્ચેના વૈમનસ્ય વચ્ચે પણ બે દેશના નેકદિલ ઇન્સાનની વાતને વણી લેવામાં આવી છે. માનવ માનવી બનીને રહે તો એ ભારતીય છે કે પાકિસ્તાની એ બે વચ્ચેનો ભેદ ભુલાઇ જાય છે. ‘બજરંગી ભાઇજાન’ ની કથામાં કોઇપણ જાતનું નાવિન્ય ન હોવા છતાં એની માનવીય સંવેદના પ્રેકક્ષોને સ્પર્શી જાય છે અને જકડી રાખે છે.